บอร์ด AEONTS อนุมัติออกหุ้นกู้วงเงินไม่เกิน 500 ลบ. ขายธนาคารญี่ปุ่น
บอร์ด AEONTS อนุมัติออกหุ้นกู้วงเงินไม่เกิน 500 ลบ. อายุ 5 ปี ดอกเบี้ยขึ้นอยู่กับตลาด ณ เวลาที่ออกและเสนอขายหุ้นกู้ เสนอขายธนาคารญี่ปุ่น ระดมทุนรีไฟแนนซ์-เป็นเงินทุนหมุนเวียน 
29 มิ.ย. 2558

บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ระบุว่า ที่ประชุมคณะกรรมการบริษัทมีมติให้มีการออกและเสนอขายหุ้นกู้ใหม่ วงเงินของหุ้นกู้ไม่เกิน 15 ล้านเหรียญสหรัฐ (500 ล้านบาท) อายุไม่เกิน 5 ปีนับแต่วันออกหุ้นกู้ เสนอขายธนาคารญี่ปุ่น อัตราดอกเบี้ยขึ้นอยู่กับตลาด ณ เวลาที่ออกและเสนอขายหุ้นกู้ ชนิดของหุ้นกู้หุ้นกู้ไม่ด้อยสิทธิและไม่มีหลักประกัน สำหรับวัตถุประสงค์รีไฟแนนซ์ และ/หรือ เงินทุนหมุนเวียน สกุลเงินดอลลาร์สหรัฐ
อนึ่ง ตามที่ประชุมสามัญผู้ถือหุ้นประจำปี 2557 เมื่อวันที่ 12 มิถุนายน 2557 ได้มีมติอนุมัติการออกและเสนอขายหุ้นกู้ของบริษัทในวงเงินไม่เกิน 8,000 ล้านบาท เพื่อใช้เป็นเงินทุนหมุนเวียนหรือเพื่อทดแทนเงินกู้เดิมที่ครบกำหนด ซึ่งมีการอนุมัติโดยที่ประชุมคณะกรรมการแล้วจำนวน 5,000 ล้านบาท และบริษัทได้ดำเนินการออกและเสนอขายหุ้นกู้แล้วบางส่วน ทำให้ปัจจุบันมีวงเงินคงเหลือจำนวน 3,000 ล้านบาท